CELEX: 32011R1248
Language: el
Date: 2011-11-29 00:00:00
Title: Εκτελεστικός κανονισμός (ΕΕ) αριθ. 1248/2011 της Επιτροπής, της 29ης Νοεμβρίου 2011 , σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία

2.12.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 319/37
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1248/2011 ΤΗΣ ΕΠΙΤΡΟΠΉΣ
   της 29ης Νοεμβρίου 2011
   σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Για να εξασφαλιστεί η ενιαία εφαρμογή της συνδυασμένης ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.
            
         
               (2)
            
            
               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της συνδυασμένης ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν κάποια νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
            
         
               (3)
            
            
               Κατ’ εφαρμογή αυτών των γενικών κανόνων, τα εμπορεύματα που περιγράφονται στη στήλη (1) του πίνακα που παρατίθεται στο παράρτημα του παρόντος κανονισμού θα πρέπει να υπαχθούν στους κωδικούς ΣΟ που εμφαίνονται στη στήλη (2), για τους λόγους που αναφέρονται στη στήλη (3) του εν λόγω πίνακα.
            
         
               (4)
            
            
               Είναι σκόπιμο να προβλεφθεί ότι ο κάτοχος δεσμευτικών δασμολογικών πληροφοριών οι οποίες έχουν εκδοθεί από τις τελωνειακές αρχές κρατών μελών σχετικά με την κατάταξη εμπορευμάτων στη συνδυασμένη ονοματολογία, αλλά δεν είναι σύμφωνες με τον παρόντα κανονισμό, μπορεί να συνεχίζει να τις επικαλείται επί τρίμηνο, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (2).
            
         
               (5)
            
            
               Τα μέτρα που προβλέπει ο παρών κανονισμός είναι σύμφωνα με τη γνώμη της επιτροπής τελωνειακού κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη (1) του πίνακα που παρατίθεται στο παράρτημα κατατάσσονται στη συνδυασμένη ονοματολογία στους κωδικούς ΣΟ που αναφέρονται στη στήλη (2) του εν λόγω πίνακα.
   Άρθρο 2
   Οι δεσμευτικές δασμολογικές πληροφορίες που εκδίδονται από τις τελωνειακές αρχές των κρατών μελών και δεν είναι σύμφωνες με τον παρόντα κανονισμό, μπορούν να συνεχίσουν να χρησιμοποιούνται για περίοδο τριών μηνών δυνάμει του άρθρου 12 παράγραφος 6 του κανονισμού (ΕΟΚ) αριθ. 2913/92.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 29 Νοεμβρίου 2011.
      
         
            Για την Επιτροπή, εξ ονόματος του Προέδρου,
         Algirdas ŠEMETA
         
            Μέλος της Επιτροπής
         
      
   
   
      (1)  ΕΕ L 256 της 7.9.1987, σ. 1.
   
      (2)  ΕΕ L 302 της 19.10.1992, σ. 1.
   
      ΠΑΡΑΡΤΗΜΑ
      
                  Περιγραφή των εμπορευμάτων
               
               
                  Κατάταξη
                  (κωδικός ΣΟ)
               
               
                  Αιτιολογία
               
            
                  (1)
               
               
                  (2)
               
               
                  (3)
               
            
                  Μηχανή προς χρήση σε ανελκυστήρες, διαστάσεων περίπου 83 × 70 × 30 cm και βάρους 418 kg, (αποκαλούμενη «μηχανή έλξης χωρίς μειωτήρα») αποτελούμενη από:
                  
                              —
                           
                           
                              ένα σύγχρονο ηλεκτρικό κινητήρα με μόνιμους μαγνήτες ισχύος 3,4 kW,
                           
                        
                              —
                           
                           
                              μια τροχαλία στον άξονα του κινητήρα,
                           
                        
                              —
                           
                           
                              σύστημα πέδησης, και
                           
                        
                              —
                           
                           
                              γεννήτρια σήματος για τον προσδιορισμό της ορθής θέσης των καλωδίων (σύστημα παρακολούθησης της ασφάλειας).
                           
                        Το μηχάνημα είναι εγκατεστημένο σε φρέαρ ανελκυστήρων για την ανύψωση και την κάθοδο του θαλάμου.
               
               
                  8425 31 00
               
               
                  Η κατάταξη διέπεται από τους γενικούς κανόνες 1 και 6 για την ερμηνεία της συνδυασμένης ονοματολογίας, από τη σημείωση 2 α) του τμήματος XVI καθώς και από το κείμενο των κωδικών ΣΟ 8425 και 8425 31 00.
                  Η συσκευή αποτελείται από έναν ηλεκτρικό κινητήρα και μια τροχαλία στον άξονα του κινητήρα. Λόγω των χαρακτηριστικών της, πρέπει να θεωρηθεί ότι αποτελεί βαρούλκο της κλάσης 8425.
                  Η παρουσία συστήματος πέδησης ή η απουσία καλωδίου ή ιμάντα δεν αποκλείει την κατάταξη του προϊόντος ως βαρούλκου (βλέπε επίσης την αριθ. 8425.31/1 γνωμοδότηση δασαμολογικής κατάταξης του ΕΣ). Η παρουσία του συστήματος παρακολούθησης της ασφάλειας δεν μεταβάλλει τα χαρακτηριστικά του βαρούλκου.
                  Συνεπώς, αποκλείεται η κατάταξη ως μέρους του ανελκυστήρα στον κωδικό ΣΟ 8431.
                  Επομένως, το μηχάνημα πρέπει να καταταγεί στον κωδικό ΣΟ 8425 31 00 ως βαρούλκο κινούμενο με ηλεκτρικό κινητήρα.